Il-ġustizzja hija waħda mill-pilastri tas-soċjetà tagħna: hija tissalvagwardja l-ugwaljanza, il-koeżjoni, ir-reżiljenza. Jum il-Ġustizzja Kriminali Internazzjonali huwa l-okkażjoni biex niftakru f'dawk li qed iffittxu ġustizzja għal reati terribbli, inkluż reati kontra l-umanità, u f'dawk il-ħafna individwi dedikati u kuraġġużi li jaħdmu fil-qasam tal-ġustizzja internazzjonali. Sistema internazzjonali ta' ġustizzja kriminali – li tikkumplementa u ssaħħaħ is-sistemi nazzjonali tal-ġustizzja – hija essenzjali biex tiskoraġġixxi lil dawk li qed jikkontemplaw li jwettqu l-aktar reati serji, biex il-vittmi jkunu jistgħu jiksbu ġustizzja u rimedju, biex jerġgħu jinbnew in-nazzjonijiet meqrudin bil-gwerra u biex tappoġġa r-rikonċiljazzjoni wara l-konflitti. Is-17 ta' Lulju taħbat id-data meta ġie adottat għall-ewwel darba fl-1998 l-Istatut ta' Ruma tal-Qorti Kriminali Internazzjonali. L-UE u l-Istati Membri tagħha jibqgħu impenjati biex jippromwovu l-isforzi biex tintemm l-impunità għall-aktar atroċitajiet brutali u jħeġġu l-aċċettazzjoni universali tal-ġurisdizzjoni tal-Qorti Kriminali Internazzjonali. Il-Pajjiżi Kandidati l-Eks-Repubblika Jugoslava tal-Maċedonja*, il-Montenegro*, is-Serbja* u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna u r-Repubblika tal-Moldova jallinjaw ruħhom ma' din id-Dikjarazzjoni. * L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.